Reddingsboei vir SAL sal nié ander dienste benadeel – MabuzaDavid Mabuza. (Foto: Jairus Mmutle/GCIS) Adjunkpres. David Mabuza sê die regering gaan alles in sy vermoë doen om te verhoed dat ander dienste aan die kortste end trek weens die reddingsboei van R10,5 miljard wat begroot is om die Suid-Afrikaanse Lugdiens (SAL) in die lug te hou. Die presidensie het Vrydag ŉ afskrif beskikbaar gestel van Mabuza se mondelinge antwoord op ’n onlangse parlementêre vraag van die hoofsweep van die DA, Natasha Mazzone, oor watter stappe die regering gaan doen om die negatiewe gevolge van die begrotingstekorte op maatskaplike en ander noodsaaklike dienste te beperk. Maroela Media het vroeër berig die R10,5 miljard is vir die uitvoering van SAL se sakereddingsplan en sal verkry word deur geld by ander staatsdepartemente te neem. “Toe die kabinet die steun van R10,5 miljard aan SAL toegeken het, was ons terdeë bewus van die stand van ons finansies,” het Mabuza op die vraag geantwoord. (Argieffoto: Henk Kruger/ANA) Die adjunkpresident het gesê dat die lewering van maatskaplike en ander dienste én die belegging in die land se staatsondernemings soos SAL, nié onderling uitgesluit moet word as belangrike dryfvere vir ontwikkeling nie. “Inteendeel, die finansiering van SAL moet verstaan ​​word in ooreenstemming met die behoud van strategiese en behoudende staatsinstellings vir transformasie, groei, ontwikkeling, dienslewering en werkskepping,” het Mabuza gesê. Volgens Mabuza behoort regeringsdepartemente hul besteding en programme aan te pas volgens die aangepaste begroting wat Tito Mboweni, minister van finansies, verlede maand in die parlement ter tafel gelê het. “Sodoende sal ons enige nadelige uitwerking wat die herprioritisering op die lewering van sosiale en ander dienste kan hê, tot die minimum beperk. “Hoewel ons die begroting herprioritiseer, toon die gekonsolideerde uitgawes oor die volgende drie jaar geen negatiewe afname in onderwys, gesondheid, gemeenskap- en maatskaplike ontwikkeling nie.” Die adjunkpresident het verder gesê Suid-Afrika moet die werklikheid van krimpende hulpbronne wat die land se finansies onder druk plaas besef – ŉ situasie wat vererger word deur die Covid-19-pandemie.